南昌重會汪彦章
作者：釋德洪
朝代：宋

paragraphs: 彦章退然才中人，譏訶唾笑皆奇偉。
看君落筆挾風雷，渙然成文風行水。
坐令前輩作九原，子固精神老坡氣。
儒生寒酸不上眼，此郎要是天下士。
嗟予生計等飛鳥，翩翩吳頭復楚尾。
去年興廢看京華，笑傲清狂人背指。
君獨折簡坐致我，迎門歡笑自挈履。
舊聞牛鳴馬不仰，女逐臭夫那有理。
今年黄花南浦岸，忽然見君失聲喜。
僧房借榻營夜語，燈火照人如夢寐。
懷中卿相且袖手，翰墨風流聊戲耳。
行看上書苫塊中，凛凛范公只君是。